SL Uradni list Evropske unije L 97/1

DELEGIRANA UREDBA KOMISIJE (EU) 2016/568

z dne 29. januarja 2016

o dopolnitvi Uredbe (EU) št. 1303/2013 Evropskega parlamenta in Sveta glede pogojev in postopkov za določanje, ali neizterljive zneske v zvezi z Evropskim skladom za regionalni razvoj, Evropskim socialnim skladom, Kohezijskim skladom ter Evropskim skladom za pomorstvo in ribištvo povrnejo države članice

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti petega pododstavka člena 122(2) Uredbe,

ob upoštevanju naslednjega:

(1) Kadar zneska, ki je bil neupravičeno plačan upravičencu, ni mogoče izterjati zaradi krivde ali malomarnosti države članice, je v skladu s četrtim pododstavkom člena 122(2) Uredbe (EU) št. 1303/2013 ta država članica odgovorna za vračilo zadevnega zneska v proračun Unije.

(2) V dokumentu o neizterljivih zneskih, ki ga organ za potrjevanje predloži Komisiji v okviru predložitve letnih računovodskih izkazov v skladu s členom 137(1)(b) in členom 138(a) Uredbe (EU) št. 1303/2013 za vsako leto od leta 2016 do vključno leta 2025, so določeni neizterljivi zneski na ravni vsake prednostne naloge. Navedeni dokument bi moral vključevati tudi izrecne informacije v zvezi z zneski, ki jih po mnenju države članice ni treba vrniti v proračun Unije, pri čemer morajo biti dokazani pravni in upravni ukrepi, ki jih je država članica sprejela za učinkovito izterjavo neizterljivih zneskov. Ker pa se ta dokument nanaša na zneske, ki so bili predhodno vključeni v potrjenih računovodskih izkazih, predloženih Komisiji, bi moral biti prvič predložen v letu 2017.

(3) V skladu s točko (b) člena 126 in v skladu s členom 137(1) Uredbe (EU) št. 1303/2013 odbitkov pred predložitvijo potrjenih računovodskih izkazov ni mogoče šteti za izterjave, če se navezujejo na izdatke, vključene v končni zahtevek za vmesno plačilo v danem obračunskem letu, za katero se pripravijo računovodski izkazi. Zato je treba pojasniti, da bi se morale informacije o neizterljivih zneskih, ki se predložijo v skladu s to delegirano uredbo, navezovati le na zneske, ki so že vključeni v potrjenih računovodskih izkazih, ki so bili predhodno predloženi Komisiji.

(4) Da bi Komisija lahko odločila, ali je treba neizterljive zneske vrniti v proračun Unije, bi morala država članica predložiti zahtevane informacije na ravni vsake operacije in vsakega upravičenca pred iztekom roka za predložitev računovodskih izkazov iz člena 59(5) Uredbe (EU, Euratom) št. 966/2012 Evropskega parlamenta in Sveta (2). V skladu z navedeno določbo bi moralo biti mogoče podaljšati tudi rok za predložitev dokumenta o neizterljivih zneskih.

(5) Določiti je treba merila, ki bodo Komisiji omogočila oceniti, ali gre za krivdo ali malomarnost države članice pri upravnih in pravnih ukrepih izterjave. Prisotnost enega ali več od teh meril ne bi smela avtomatično pomeniti, da gre za dejansko krivdo ali malomarnost države članice.

(6) Zaradi pravne varnosti bi morala Komisija podati oceno do določenega roka, prav tako pa bi se morale države članice na tako oceno odzvati do za to določenega roka. Iz istih razlogov bi morala imeti Komisija možnost podati oceno tudi, kadar država članica ne predloži dodatnih informacij. Vendar se takšni roki ne bi smeli uporabljati v primerih pred stečajem ali pri sumu goljufije, ki so omenjeni v tretjem pododstavku člena 122(2) Uredbe (EU) št. 1303/2013.

(7) V skladu z drugim stavkom četrtega pododstavka člena 122(2) Uredbe (EU) št. 1303/2013 se lahko država članica odloči, da od upravičenca ne bo izterjala neupravičeno plačanega zneska na ravni operacije v zadevnem obračunskem letu, če ta znesek brez obresti ne presega 250 EUR v obliki prispevka iz skladov. V tem primeru zneska ni treba vrniti v proračun Unije. V zvezi s takšnimi zneski de minimis se ne bodo zahtevale informacije.

(8) Kar zadeva programe v okviru cilja „evropsko teritorialno sodelovanje“, za katere se uporablja Uredba (EU) št. 1299/2013 Evropskega parlamenta in Sveta (3), navedena uredba ne vzpostavlja drugačnega sistema v zvezi z zneski iz drugega stavka četrtega pododstavka člena 122(2) Uredbe (EU) št. 1303/2013. Zato se lahko države članice in tretje države, ki sodelujejo v posameznem programu evropskega teritorialnega sodelovanja, odločijo, da ne glavnemu upravičencu ne organu upravljanja programa ni treba izterjati neupravičeno plačanega zneska, ki brez obresti ne presega 250 EUR v obliki prispevka iz skladov –

SPREJELA NASLEDNJO UREDBO:

Člen 1

Predložitev informacij o neizterljivih zneskih

1. Kadar država članica meni, da zneska upravičencu neupravičeno izplačanih sredstev, ki je bil predhodno vključen v potrjene računovodske izkaze, predložene Komisiji, ni mogoče izterjati, in če je ugotovila, da se ta znesek ne povrne v proračun Unije, organ za potrjevanje predloži Komisiji zahtevek za potrditev te ugotovitve.

2. Organ za potrjevanje vloži zahtevek iz odstavka 1 na ravni vsake operacije v obliki, določeni v Prilogi k tej uredbi, prek sistema elektronske izmenjave podatkov iz člena 74(4) Uredbe (EU) št. 1303/2013.

3. Država članica vsako leto od leta 2017 do vključno leta 2025 vloži zahtevek v skladu z odstavkoma 1 in 2 najpozneje do 15. februarja za predhodno obračunsko leto. Komisija lahko na prošnjo zadevne države članice rok izjemoma podaljša do 1. marca.

Člen 2

Pogoji za določanje krivde ali malomarnosti držav članic

Naslednja merila kažejo na krivdo ali malomarnost države članice:

(a) država članica ni predložila opisa upravnih ali pravnih ukrepov ter datumov, na katere je te ukrepe sprejela za izterjavo zadevnega zneska (ali za zmanjšanje ali ukinitev ravni podpore ali umik dokumenta v skladu s členom 125(3)(c) Uredbe (EU) št. 1303/2013, če je takšen umik predmet ločenega postopka);

(b) država članica ni predložila kopije prvega in nadaljnjih sklepov o izterjavi (in kopije dopisa o zmanjšanju ali ukinitvi ravni podpore ali o umiku dokumenta v skladu s členom 125(3)(c) Uredbe (EU) št. 1303/2013, če je takšen umik predmet ločenega postopka);

(c) država članica ni predložila datuma zadnjega plačila javnega prispevka upravičencu zadevne operacije in kopije dokazila o plačilu;

(d) država članica je po odkritju nepravilnosti izvršila eno ali več neupravičenih plačil upravičencu v zvezi z delom operacije, na katerega je vplivala nepravilnost;

(e) država članica ni poslala dopisa o zmanjšanju ravni podpore ali o umiku dokumenta v skladu s členom125(3)(c) Uredbe (EU) št. 1303/2013, če je takšen umik predmet ločenega postopka, ali sprejela enakovredne odločitve v 12 mesecih od odkritja nepravilnosti;

(f) država članica ni začela postopka za izterjavo v 12 mesecih od dokončnega zmanjšanja ali ukinitve finančne podpore (bodisi po upravnem ali sodnem postopku ali s soglasjem upravičenca);

(g) država članica ni izčrpala vseh možnosti za izterjavo, ki so ji na voljo znotraj nacionalnega institucionalnega in pravnega okvira;

(h) država članica v ustreznih primerih ni predložila dokumentov v zvezi s postopki zaradi nesolventnosti in stečaja;

(i) država članica ni odgovorila na zahtevo Komisije po dodatnih informacijah v skladu s členom 3.

Člen 3

Postopek za določitev, ali mora država članica vrniti neizterljivi znesek

1. Komisija na podlagi informacij, ki jih je predložila država članica v skladu s členom 1 te uredbe, z oceno vsakega posameznega primera ugotovi, ali je neizterjava zneska posledica krivde ali malomarnosti države članice, pri čemer ustrezno upošteva posebne okoliščine ter institucionalni in pravni okvir države članice. Tudi kadar je izpolnjeno eno ali več meril iz člena 2, lahko Komisija sklene, da zadevni državi članici ne gre pripisati krivde ali malomarnosti.

2. Komisija lahko do 31. maja v letu, v katerem se predložijo računovodski izkazi:

(a) državo članico pisno zaprosi za dodatne informacije o upravnih in pravnih ukrepih, ki jih je ta sprejela za izterjavo morebitnih prispevkov Unije, ki so bili neupravičeno izplačani upravičencem, ali

(b) državo članico pisno zaprosi, da nadaljuje svoj postopek izterjave.

Če je Komisija uporabila možnost iz točke (a) prvega pododstavka, se uporabljajo odstavki 5 do 8.

3. Če Komisija ne ukrepa v skladu z odstavkom 2 in v roku, ki je tam določen, država članica ne povrne prispevka Unije.

4. Rok iz odstavka 2(a) in (b) se ne uporablja za nepravilnosti, ki so nastale pred stečajem, ali za primere suma goljufije.

5. Država članica v treh mesecih odgovori na zahtevo po informacijah, ki jo je Komisija poslala v skladu z odstavkom 2.

6. Če država članica ne predloži dodatnih informacij, zahtevanih po odstavku 2, Komisija nadaljuje svojo oceno na podlagi razpoložljivih informacij.

7. Če Komisija ugotovi, da bi morala država članica povrniti prispevek Unije, v treh mesecih od prejema odgovora države članice, oziroma če odgovora do roka ne prejme, obvesti državo članico, da bi morala ta povrniti prispevek Unije, in določi podlago za svoj sklep ter državo članico pozove, naj poda pripombe v 2 mesecih. Če Komisija ne ukrepa v skladu s prejšnjim stavkom in v roku, ki je tam določen, država članica ne povrne prispevka Unije.

8. Komisija v 6 mesecih po izteku roka za pripombe države članice iz odstavka 7 zaključi svojo oceno na podlagi razpoložljivih informacij, in če vztraja pri svoji ugotovitvi, da mora država članica povrniti prispevek Unije, sprejme sklep. Če Komisija ne ukrepa v skladu s prejšnjim stavkom in v roku, ki je tam določen, država članica ne povrne prispevka Unije.

Za izračun prispevka Unije, ki ga povrne država članica, se uporabi stopnja sofinanciranja na ravni vsake prednostne naloge, kot je določena v finančnem načrtu, ki je bil v veljavi v času vložitve zahtevka.

Člen 4

Zagotavljanje informacij o neizterjanih zneskih, ki ne presegajo 250 EUR v obliki prispevka iz skladov

V skladu s to uredbo informacij ni treba predložiti Komisiji, kadar se država članica odloči, da od upravičenca ne bo izterjala neupravičeno plačanega zneska na ravni operacije v zadevnem obračunskem letu, ki brez obresti ne presega 250 EUR v obliki prispevka iz skladov.

Člen 5

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. januarja 2016 Za Komisijo Predsednik Jean-Claude JUNCKER

(1) UL L 347, 20.12.2013, str. 320.

(2) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(3) Uredba (EU) št. 1299/2013 Evropskega parlamenta in Sveta z dne 17. decembra 2013 o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj (UL L 347, 20.12.2013, str. 259).